eokambrium
Store norske leksikon,Realfag,Geologi,Geologisk tidsregning,Geologiske tidsavsnitt og lag
Eokambrium er et eldre navn på de geologiske lagene som man finner i Skandinavia og Arktis, mellom grunnfjellet og de fossilførende kambriske lagene. Begrepet ble innført av W. C. Brøgger, og betegnet opprinnelig et eget system, men ble senere bare brukt som en lokal betegnelse på den tiden da sparagmittavleiringene i Norge ble avsatt i sen prekambrium.
Underst i den yngste delen av disse lagene er det ofte et morenekonglomerat (tillitt). Dette er kjent fra Finnmark og Mjøstraktene i Norge, og viser at det må ha vært en istid (kalt Varangeristiden) i denne perioden. Spor av denne istiden, som først ble påvist av Hans Reusch i Finnmark i 1896, er nå også kjent fra Arktis, Afrika, India, Kina og Sibir. Les mer i Store norske leksikon geologisk tidsregning prekambrium geologi paleontologi stratigrafi